นายกรัฐมนตรี เชิญพระราชดำรัสพร้อมลายพระราชหัตถ์ มาให้สื่อมวลชนได้ชม พร้อมระบุคณะรัฐมนตรีทุกคนซาบซึ้งในพระมหากรุณาธิคุณ เป็นอันล้นพ้น
นายกรัฐมนตรี เชิญพระราชดำรัสพร้อมลายพระราชหัตถ์ มาให้สื่อมวลชนได้ชม พร้อมระบุคณะรัฐมนตรีทุกคนซาบซึ้งในพระมหากรุณาธิคุณ เป็นอันล้นพ้นพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงพิธีพระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระราชดำรัส พร้อมลายพระราชหัตถ์ ในโอกาสที่คณะรัฐมนตรีเข้าเฝ้าทูลละอองธุลีพระบาทถวายสัตย์ปฏิญาณก่อนเข้ารับหน้าที่ เมื่อวันที่ 16 กรกฎาคม 2562 ว่า เป็นเรื่องที่คณะรัฐมนตรีมีความซาบซึ้งในพระมหากรุณาธิคุณ ซึ่งเป็นเรื่องที่ตนเองได้ทำเรื่องขอพระราชทานพระบรมราชานุญาตและพระบาทสมเด็จพระเจ้าอยู่หัวทรงพระกรุณาโปรดเกล้าฯ มาเป็นลายลักษณ์อักษร เพื่อจะให้คณะรัฐมนตรีนำไปสู่การปฏิบัติ และ ครม.จะนำพรดังกล่าวไปใส่กรอบประดับในที่ทำงาน หรือสถานที่ที่สมควร โดยตนเองจะนำไปประดับไว้ที่ทำเนียบรัฐบาลทั้งนี้ หลังจากนายกรัฐมนตรี ได้ให้สัมภาษณ์สื่อมวลชนเสร็จสิ้น ได้กลับไปตึกไทยคู่ฟ้า พร้อมเดินกลับมาอีกครั้งที่ตึกนารีสโมสร ซึ่งอยู่ระหว่างการแถลงข่าวทีมโฆษกประจำสำนักนายกรัฐมนตรี พร้อมนำพระราชดำรัสพระบาทสมเด็จพระเจ้าอยู่หัว ซึ่งใส่กรอบรูปมาอย่างเรียบร้อยมาให้สื่อมวลชนได้ชมและบันทึกภาพ โดยเนื้อหาพระราชดำรัสความว่า “ขอถือโอกาสนี้ ให้พรให้ท่านมีกำลังใจ ความมั่นใจและความมุ่งมั่นที่จะปฏิบัติหน้าที่ เพื่อให้ได้ตามคำถวายสัตย์ปฏิญาณ ทั้งนี้ เพื่อประโยชน์สุขและความมั่นคงของประเทศชาติและประชาชน งานใดๆ ก็ต้องมีอุปสรรค งานใดๆ ก็ต้องมีปัญหา เพราะฉะนั้น ก็เป็นเรื่องธรรมดาที่จะต้องแก้ปัญหา และเข้าหางาน เพื่อให้การบริหารประเทศ เป็นไปด้วยความเรียบร้อยตามสถานการณ์ โดยแก้ไขให้ตรงเป้าตรงจุดและมีความเข้มแข็งอดทน ก็ขอให้คณะรัฐมนตรีและรัฐบาลได้มีกำลังใจ มีพลังที่จะปฏิบัติหน้าที่ด้วยดี ด้วยความถูกต้องต่อไป"จากนั้นนายกรัฐมนตรี กล่าวว่าในส่วนของรัฐบาลและรัฐมนตรีต่างๆ ไม่ว่าจะมาจากพรรคไหนก็ตาม ต้องทำงานด้วยกัน เพราะเป็นรัฐบาลของแผ่นดินนี้ ที่ต้องดูแลประเทศชาติและประชาชน และต้องไม่มีความขัดแย้ง หลายอย่างที่กระทรวงและหน่วยงานต่างๆ เสนอเข้ามา ครม. ก็ต้องพิจารณาร่วมกัน เพื่อให้เกิดความรอบคอบในการทำงานมากที่สุด ขณะที่พรรคการเมืองต่างๆ ที่ได้ลงพื้นที่ไปรับทราบปัญหาของประชาชนและเสนอมา ตนเองก็พยายามนำไปสู่การปฏิบัติให้ได้มากที่สุด แต่ต้องระมัดระวังเรื่องการใช้จ่ายงบประมาณของแผ่นดินด้วย เพราะมีพระราชบัญญัติว่าด้วยการแข่งขันทางการค้า มาตรา 28 จึงทำให้มีความแตกต่างจากในช่วงรัฐบาลที่ผ่านมาค่อนข้างมาก